Калифорнием щыщ щIалэ цIыкIу Хикман Райан и щапхъэ телъыджэ
США-м и Калифорние штатым щыпсэу Хикман Райан и ныбжьыр илъэсищ ирикъуагъэнтэкъым, и адэм ар кIэрыхубжьэрыху IыхыпIэм щыздишам. Абдежым щIалэ цIыкIум щилъэгъуахэр апхуэдизу телъыджащэ щыхъуати, къыкIэлъыкIуэ махуэм ар я гъунэгъухэм дежкIэ екIуэкIащ, кIэрыхубжьэрыхуу зэхуахьэсахэр яхузэхидзын мурад иIэу.
Абы лъандэрэ илъэси 4 дэкIащ. Хикман Райан тIэкIу-тIэкIуурэ къригъэжьа и «Iуэхум» иджы зиужь зэпытщ. Ар мы зэманым унагъуэ 20-м «ядолажьэ». Абыхэм я кIэрыхубжьэрыхухэр яхузэщIекъуэри, езыр щыпсэу унэм и пщIантIэм щызэхедзыж. Абы папщIэ щIалэ цIыкIум и адэ-анэм езыхэм я деж кIэрыхубжьэрыху зэхуэхьэсыпIэу 8 щыхуагъэуващ.
Абыхэм щелэжьыж заводым зэадэзэкъуэр тхьэмахуитI-щым зэ макIуэ. ИкIи пластикыр, тхылъымпIэр, абджыр зэхэдзауэ яшэ. КъызэрагъэнэIуамкIэ, зи гугъу тщIа илъэси 4-м къриубыдэу, Хикман Райан и Iэ цIыкIухэм кIэрыхубжьэрыхуу тонн 20-м щIигъу щIигъэкIащ. БанкIрэ птулъкIэу зэхуихьэсам я бжыгъэр мин 200-м щхьэдэхащ.
Хикман Райан а зэманым къыхэхъуам щыщу доллар 1600-р псапащIэ Iуэхугъуэхэм ятригъэкIуэдащ, адрей и ахъшэр — доллар мини 10-р — и адэ-анэм банкым хухалъхьащ, колледжым щIэтIысхьа иужькIэ и еджапщIэр ирыхуатыну.
ЩIалэ цIыкIум и зэфIэкIым гу лъатащ икIи пщIэшхуэ хуащIащ Хы Хуэмыр хъумэнымкIэ Калифорнием щыIэ «Pacific Marine Mammal» центрым и лэжьакIуэхэм. Абыхэм ар хахащ а IуэхущIапIэм и «ныбжьыщIэ лIыкIуэу».
КЪУМАХУЭ Аслъэн
